Vi ved det alle sammen - det kan være rigtig dyrt at købe ind til en fest. Især, hvis man skal stå for både mad og drikkevarer til mange mennesker. Den kendsgerning gik også op for en kunde i et supermarked på Vesterbro i Aalborg mandag aften. Her måtte Nordjyllands Politi klokken 19.40 ud og forklare reglerne for butikstyveri, da kunden forsøgte at smutte fra regningen. Men personalet i supermarkedet var altså ikke til sinds at lade kunden gå med kurven fuld af drikkevarer, spiseknive, fnugruller og salatmix til en samlet værdi af 517,55 kroner - og i stedet blev kunden sigtet for butikstyveri.

Opsummering:
En aalborgenser måtte mandag aften opgive sine festlige "indkøb" og blev sigtet for butikstyveri i stedet.